Document ID: 32013R0649

REGOLAMENT TA’ IMPLIMENTAZZJONI TAL-KUMMISSJONI (UE) Nru 649/2013
tat-8 ta’ Lulju 2013
li jidderoga mir-Regolamenti (KE) Nru 1122/2009 u (UE) Nru 65/2011 fir-rigward tat-tnaqqis tal-ammonti tal-għajnuna għat-tressiq tard ta’ applikazzjonijiet uniċi b’konnessjoni mal-mergħat Alpini fiż-żoni muntanjużi tal-Awstrija għall-2013
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1698/2005 tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (1), u b’mod partikolari l-Artikolu 91 tiegħu,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (2), u b’mod partikolari l-Artikolu 142(c) tiegħu,
Billi:
(1)
Ir-Regolament tal-Kummissjoni (KE) Nru 1122/2009 tat-30 ta’ Novembru 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta’ appoġġ prevista għas-settur tal-inbid (3), fl-Artikolu 23(1) tiegħu, jipprevedi t-tnaqqis li għandu jiġi applikat fil-każ tat-tressiq tard ta’ applikazzjoni għall-għajnuna kif ukoll ta’ dokumenti, kuntratti jew dikjarazzjonijiet li huma kostituttivi għall-eliġibbiltà għall-għajnuna.
(2)
Skont l-Artikolu 8(3) tar-Regolament tal-Kummissjoni (UE) Nru 65/2011 tas-27 ta’ Jannar 2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1698/2005, dwar l-implimentazzjoni ta’ proċeduri ta’ kontroll kif ukoll kundizzjonalità fir-rigward ta’ miżuri ta’ appoġġ għall-iżvilupp rurali (4), l-Artikoli 22 u 23 tar-Regolament (KE) Nru 1122/2009 japplikaw mutatis mutandis għat-talbiet għall-pagamenti skont it-Titolu I tal-Parti II tar-Regolament (UE) Nru 65/2011.
(3)
L-Awstrija implimentat sistema ta’ applikazzjoni unika għall-għajnuna li, b’konformità mal-Artikolu 19(3) tar-Regolament (KE) Nru 73/2009, tkopri għadd ta’ applikazzjonijiet għall-pagamenti u ċerti applikazzjonijiet għall-għajnuna mogħtija skont ir-Regolament (KE) Nru 1698/2005.
(4)
Skont l-Artikolu 11(2) tar-Regolament (KE) Nru 1122/2009 u l-Artikolu 8(1) tar-Regolament (UE) Nru 65/2011, l-Awstrija stabbiliet il-15 ta’ Mejju 2013 bħala l-aħħar jum li fih jistgħu jitressqu l-applikazzjonijiet uniċi għall-2013.
(5)
Biex tkun tista’ tiġi implimentata s-sistema ta’ kontroll, it-tielet sottoparagrafu tal-Artikolu 6(1) tar-Regolament (KE) Nru 1122/2009 jeżiġi li l-Istati Membri jiżguraw li l-ħbula tar-raba’ jiġu identifikati b’mod affidabbli u jeżiġi li l-applikazzjoni unika jkollha magħha dokumenti li jidentifikaw il-ħbula tar-raba’.
(6)
B’reazzjoni għan-nuqqasijiet marbutin mad-determinazzjoni taż-żona eliġibbli tal-ħbula tar-raba’, li nstabu fl-imgħoddi, l-Awtrija bdiet taġġorna s-Sistema ta’ Identifikazzjoni tal-Ħbula tar-Raba’ (LPIS) għall-mergħat Alpini kif iddefiniti mill-Awstrija, fiż-żoni muntanjużi magħżulin skont l-Artikolu 50 tar-Regolament (KE) Nru 1698/2005.
(7)
Fl-istaġun xitwi ta’ bejn l-2012 u l-2013, l-Awstrija kellha kundizzjonijiet tat-temp eċċezzjonali li ma ħallewx lill-awtoritajiet jispiċċaw il-proċess ta’ aġġornament tas-Sistema ta’ Identifikazzjoni tal-Ħbula tar-Raba’ għal ħbula tar-raba’ agrikoli ta’ mergħat Alpini f’dawk iż-żoni muntanjużi qabel ma tnieda l-proċess tal-applikazzjoni unika. Iż-żjarat mgħaġġlin fuq il-post ta’ dawk il-ħbula li qegħdin f’altitudni għolja ittardjaw minħabba nżul kbir ta’ borra tard fl-istaġun. Minħabba f’hekk, il-bdiewa li kellhom il-ħsieb li jressqu applikazzjoni unika marbuta mal-ħbula tar-raba’ ta’ mergħat Alpini se jingħataw informazzjoni aġġornata dwar il-ħbula tar-raba’ aktar tard milli previst.
(8)
Din il-qagħda affettwat il-kapaċità tal-applikanti li jressqu l-applikazzjonijiet uniċi għall-għajnuna u talbiet għal pagamenti marbutin mal-ħbula tar-raba’ agrikoli tal-mergħat Alpini fl-Awstrija fil-limiti ta’ żmien stipulati fl-Artikolu 11(2) tar-Regolament (KE) Nru 1122/2009 u fl-Artikolu 8(1) tar-Regolament (UE) Nru 65/2011.
(9)
Minħabba dawn id-diffikultajiet, il-proċess tal-applikazzjonijiet tal-2013 huwa mistenni li jibda aktar tard milli nbeda fis-snin ta’ qabel għall-bdiewa li għandhom ħbula tar-raba’ agrikoli tal-mergħat Alpini. L-informazzjoni mibgħuta mill-awtoritajiet Awstrijaċi lill-Kummissjoni dwar il-kapaċità tagħhom li jiffinalizzaw l-aġġornament tas-Sistema ta’ Identifikazzjoni tal-Ħbula tar-Raba’ juri li tinħtieġ deroga sat-28 ta’ Ġunju 2013 biex tippermetti lill-bdiewa u l-benefiċjarji kollha kkonċernati jressqu l-applikazzjonijiet uniċi tagħhom.
(10)
Għaldaqstant jixraq li permezz ta’ deroga mill-Artikolu 23(1) tar-Regolament (KE) Nru 1122/2009 ma jsirx tnaqqis fil-pagamenti minħabba t-tressiq tard tal-applikazzjonijiet uniċi għal dawk il-bdiewa li sa mhux aktar tard mit-28 ta’ Ġunju 2013, ikunu ressqu l-applikazzjonijiet uniċi marbutin ma’ mill-inqas ħabel wieħed tar-raba’ agrikolu ta’ mergħa Alpina kif iddefiniti mill-Awstrija fiż-żoni muntanjużi magħżulin skont l-Artikolu 50 tar-Regolament (KE) Nru 1698/2005.
(11)
Bl-istess mod, permezz ta’ deroga mill-Artikolu 8(3) tar-Regolament (UE) Nru 65/2011, u fejn jirrigwarda talbiet ta’ pagamenti skont it-Titolu I tal-Parti II tar-Regolament (UE) Nru 65/2011 marbutin ma’ mill-inqas ħabel wieħed tar-raba’ agrikolu ta’ mergħa Alpina fiż-żoni muntanjużi magħżulin skont l-Artikolu 50 tar-Regolament (KE) Nru 1698/2005, jixraq li ma jsirx tnaqqis fil-pagamenti minħabba t-tressiq tard ta’ talbiet għall-pagamenti li jkunu tressqu mhux aktar tard mit-28 ta’ Ġunju 2013.
(12)
Minħabba li d-derogi għandhom ikopru l-applikazzjonijiet uniċi mressqin għas-sena tal-għajnuna 2013, jixraq li dan ir-Regolament japplika retroattivament.
(13)
Il-miżuri stipulati f’dan ir-Regolament huma skont l-opinjoni tal-Kumitat għall-Iżvilupp Rurali u tal-Kumitat ta’ Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
Permezz ta’ deroga mill-Artikolu 23(1) tar-Regolament (KE) Nru 1122/2009 fir-rispett tas-sena ta’ applikazzjoni 2013, ma jsirx tnaqqis fil-pagamenti minħabba t-tressiq tard tal-applikazzjonijiet uniċi għal dawk il-bdiewa li sa mhux aktar tard mit-28 ta’ Ġunju 2013, ikunu ressqu l-applikazzjonijiet uniċi marbutin ma’ mill-inqas ħabel wieħed tar-raba’ agrikolu ta’ mergħa Alpina kif iddefiniti mill-Awstrija fiż-żoni muntanjużi magħżulin skont l-Artikolu 50 tar-Regolament (KE) Nru 1698/2005. Applikazzjonijiet uniċi bħal dawn, li jitressqu wara t-28 ta’ Ġunju 2013, se jitqiesu mhux ammissibbli.
Artikolu 2
Permezz ta’ deroga mill-Artikolu 8(3) tar-Regolament (UE) Nru 65/2011, fir-rigward tas-sena ta’ applikazzjoni 2013, ma għandux japplika t-tnaqqis stipulat fl-Artikolu 23(1) tar-Regolament (KE) Nru 1122/2009 fir-rigward ta’ talbiet ta’ pagamenti skont it-Titolu I tal-Parti II tar-Regolament (UE) Nru 65/2011 marbutin ma’ mill-inqas ħabel wieħed ta’ raba’ agrikolu li jinsab fil-mergħat Alpini kif iddefiniti mill-Awstrija fiż-żoni muntanjużi magħżulin b’konformità mal-Artikolu 50 tar-Regolament (KE) Nru 1698/2005 minħabba tressiq tard tat-talbiet għall-pagamenti jekk dawk it-talbiet għall-pagamenti jkunu tressqu sa mhux aktar tard mit-28 ta’ Ġunju 2013. Talbiet għall-pagamenti bħal dawn, li jitressqu wara t-28 ta’ Ġunju 2013, se jitqiesu mhux ammissibbli.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Lulju 2013.

Labels: 18
15
19
6